Tremen a reer ur prantad plijus o lenn ar romant-se, ijinet ha savet mat eo bet. Lakaet eo Breizh e-tal da vro-Euskadi en doare ma vije an eil bro melezour eben. Dizoloiñ a reer an daou, neket evel touristed, met gant daoulagad ar re engouestlet e dazont sevenadur ha politikerezh o bro. Seblant gwirion zo war an traoù, anavezout a reer mat al lechioù, anvioù tud zo… ma ne zesker ket kalz tra  diwar-benn Breizh ez eus bet ur bern da rastellat, evidon, diwar-benn bro-Euskadi nanavezen ket a-raok. Un daolenn vat a ra eus fin ar bloavezhioù 90. Soñjet m eus meur a wezh e chellfe bezañ dedennusoch evit tud yaouank eget evit tud gour koulskoude, o vezañ ma vez kinniget euskariz marvet evit ar vro evel harozed, neus preder ebet, koulz lavaret, war an abegoù a gement-se ha war ster an emgannoù feuls : dre se em eus kavet un tammig eeun ar soñjoù.  Ne ziskroger ket ur wezh kroget gant al lennadenn ha  kavet n eus din e flistre ar brezhoneg en un doare aes dindan pluenn ar skrivagner : gwezh ebet ne harzer dirak ur ger re ziaes pe un droienn dinatur, chom a ra ar spered gant an dezrevell atav, pezh zo dreist. Souezhet bras on bet gant lusk ar skrid koulskoude, dezrevellet kentoch eget romantaet : mont a ra a-dizh-bras penn-da-benn, lonket e vez ar mizioù hag ar chilometradoù hep paouez da vat e lech pe lech, ha gant se, e chom a-ziavaez temz-spered an tudennoù un tamm.  Evit ur romant kentañ eo  un taol kaer memestra !